**MINISTRIA E DREJTËSISË**

 **Qendra e PARANDALIMIT TË KRIMEVE TË TË MITURVE DHE TË RINJVE**

**MINISTRIA E DREJTËSISË**

**Qendra e PARANDALIMIT TË KRIMEVE TË TË MITURVE DHE TË RINJVE DREJTORI**

Nr.\_\_\_\_\_\_\_ Prot.                                              Tiranë, më\_\_/\_\_/2023

**RAPORTI I PERFORMANCËS**

**PËR VITIN 2022**

Në kuadër të realizimit të raportit të performancës, për sa i përket veprimtarisë së Qendrës së Parandalimit të Krimeve të të Miturve dhe të Rinjve, po ju paraqesim një pasqyrë gjithëpërfshirëse të punës së institucionit bazuar në përmbushjen e detyrave dhe qëllimeve mbi të cilat QPKMR ushtron aktivitetin e saj, konkretisht në parandalimin e kriminalitetit dhe të recidivizmit te të miturit dhe të rinjtë në konflikt me ligjin.

Referuar aktit në bazë të të cilit është ngritur dhe funksionon ky institucion, VKM-së nr. 314, datë 15.05.2019, “*Për organizimin, funksionimin si dhe përcaktimin e rregullimeve specifike lidhur me strukturën dhe organikën e Qendrës së Parandalimit të Krimeve të të Miturve dhe të Rinjve”*, të ndryshuar, përcaktohet se, QPKMR organizohet në nivel qendror dhe e shtrin veprimtarinë e saj në të gjithë territorin e vendit duke bashkëpunuar me institucione të tjera për të kryer detyrat e saj funksionale në kuadër të rehabilitimit dhe riintegrimit të të miturve/të rinjve në konflikt me ligjin.

Në vijim të funksionimit pasi janë evidentuar problematika sa i takon përcaktimit të saktë të fushës së veprimtarisë së institucionit dhe në kuadër të përcaktimit të kompetencave të Qendrës në mënyrë të qartë, lindi nevoja që të amendohet vendimi nr. 314, datë 15.05.2019, të Këshillit të Ministrave “*Për organizimin, funksionimin si dhe përcaktimin e rregullimeve specifike lidhur me strukturën dhe organikën e Qendrës së Parandalimit të Krimeve të të Miturve dhe të Rinjve*” me qëllim përcaktimin e kompetencës për mbështetjen e të miturve në konflikt me ligjin dhe atyre të liruar me kusht sipas nenit 64 të Kodit Penal si dhe nenit 133 të Kodit të Drejtësisë Penale për të Mitur.

Pas ndryshimeve në vendimin nr. 314, datë 15.05.2019, të Këshillit të Ministrave “*Për organizimin, funksionimin si dhe përcaktimin e rregullimeve specifike lidhur me strukturën dhe organikën e Qendrës së Parandalimit të Krimeve të të Miturve dhe të Rinjve”,*  me vendimin nr. 656, datë 10.10.2022 të Këshillit të Ministrave, është parashikuar që *Qendra ka një rol kyç në ushtrimin e veprimtarive parandaluese nëpërmjet aktiviteteve dhe fushatave sensibilizuese në kuadër të rritjes së ndërgjegjësimit të komunitetit që do të mirëpres të miturit e rikthyer pas përfundimit të periudhës së dënimit, kjo me qëllim rritjen e edukimit publik mbi veprimtaritë kriminale, dënimet penale si dhe shpërndarjen e informacionit mbi zgjidhje konkrete.*

Ndërsa për sa i takon parashikimeve të VKM-së nr. 149, datë 20.03.2019, “*Për krijimin, organizimin, funksionimin, karakteristikat e përdorimit e aksesimit të të dhënave parësore e dytësore dhe dhënësin e informacionit të Sistemit të Integruar të të Dhënave të Drejtësisë Penale për të Mitur*”, duke qenë se VKM-ja e sipërpërmendur nuk përfshin asnjë përgjegjësi të QKPMR-së në lidhje me Sistemin e Integruar të të Dhënave të Drejtësisë Penale për të Mitur, u bënë propozimet përkatëse në funksion të përfshirjes së Qendrës me një rol specifik në sistem.

Konkretisht me ndryshimet në Vendimin e Këshillit të Ministrave nr. 655, datë 10.10.2022 për ndryshimin e VKM-ës së mësipërme, Qendra është renditur në listën e institucioneve përgjegjëse për Sistemin e Integruar dhe si përdoruese, pra hedhëse të dhënash në sistem.

Gjithashtu në germën “*d*” të pikës 3, të VKM nr. 149, datë 20.03.2019, “*Për krijimin, organizimin, funksionimin, karakteristikat e përdorimit e aksesimit të të dhënave parësore e dytësore dhe dhënësin e informacionit të Sistemit të Integruar të të Dhënave të Drejtësisë Penale për të Mitur*”, të ndryshuar është parashikuar se:

*“Përveç të drejtave të parashikuara në shkronjat “a” dhe “b” të kësaj pike, “Qendra e Parandalimit të Krimeve të të Miturve dhe të Rinjve ka të drejtë përdorimi, leximi, shkrimi dhe gjenerimi të të dhënave të hedhura nga përdoruesit e tjerë në sistem me qëllim grumbullimin e të dhënave, përpunimin e tyre statistikor, analizimin dhe përgatitjen e raporteve në kuadër të parandalimit e kriminalitetit dhe recidivizmit për të miturit dhe të rinjtë në konflikt me ligjin. Qendra e Parandalimit të Krimeve të të Miturve dhe të Rinjve realizon raporte periodike për Ministrinë e Drejtësisë për funksionimin dhe mbarëvajtjen e sistemit.”.*

Shtyllat mbi të cilat mbështet veprimtaria e institucionit janë ***Parandalimi, Rehabilitimi dhe Riintegrimi,*** dhe në këtë kontekst pasqyrohet dhe misioni kryesor i institucionit, në “*realizimin e veprimtarisë rehabilituese dhe riintegruese nëpërmjet mbikëqyrjes dhe mbrojtjes të të miturit/të rinjve pas kryerjes së dënimit* *apo lirimit me kusht”.*

Në funksion të realizimit të këtij misioni, Qendra ushtron dhe veprimtarinë e saj ***parandaluese*** nëpërmjet aktiviteteve dhe fushatave sensibilizuese në kuadër të rritjes së ndërgjegjësimit të komunitetit që do të mirëpresë të miturit pas përfundimit të periudhës së dënimit apo lirimit me kusht.

Sipas përcaktimeve të germës “*a*”, të pikës II të VKM-së nr. 314, datë 15.05.2019, “*Për organizimin, funksionimin si dhe përcaktimin e rregullimeve specifike lidhur me strukturën dhe organikën e Qendrës së Parandalimit të Krimeve të të Miturve dhe të Rinjve*”, përcaktohet se QPKMR bashkëpunon me Shërbimin e Provës dhe/ose me administratën e institucionit të ekzekutimit të vendimeve penale për të mitur në:

1. *përgatitjen e dokumentit për lirimin me kusht, vlerësimin e rrezikut familjar dhe shoqëror/mjedisor dhe të nevojave të të miturit jashtë IEVP-së;*
2. *përgatitjen e planit individual të rishoqërizimit dhe të rehabilitimit, sipas programeve të shërbimeve;*
3. *përgatitjen e planit të menaxhimit të riskut, në rast të identifikimit të rrezikut të mesëm apo të lartë për recidivizëm;*
4. *ndjekjen, mbikëqyrjen dhe ofrimin e mbështetjes psikologjike, arsimore, shëndetësore dhe situatën sociale të të miturit pas dënimit;*
5. *administrimin në dosje të posaçme të kopjes së dokumentacionit individual të të miturit, të lëshuara nga Shërbimi i Provës dhe administrata e institucionit të ekzekutimit të vendimeve penale për të miturin.*

Për sa më sipër, në kuadër të bashkëpunimit me Institutin e të Miturve Kavajë dhe Shërbimin e Provës fillimisht janë marrë hapa konkrete për mbarëvajtjen e punës midis këtyre institucioneve dhe QPKMR-së, kjo si rezultat i faktit që roli dhe funksioni i Qendrës të jetë i qartë nga institucionet me të cilat do të bashkëpunohet.

Në vijim të këtij procesi janë organizuar takime dhe aktivitete të ndryshme si:

* **Takim me Shërbimin e Provës** për të diskutuar mbi ecurinë e bashkëpunimit dhe koordinimit me këtë institucion në lidhje me përmbushjen e nevojave të të miturve dhe të rinjve pas vuajtjes së dënimit.

Institucioni ynë në vijim të këtij takimi pritet të ofrojë mbështetje të plotë për të asistuar me problematikat që përballen këta të mitur dhe të rinj me qëllim që procesi i riintegrimit dhe i rishoqërizimit të jetë sa më efiçent. Bashkëpunimi do të konsistojë si në raportimin e rasteve që janë të domosdoshme për t’u ndihmuar me trajtim ekonomik, shëndetësor, psikologjik ashtu edhe në hartimin e planeve individuale.

Në vijim të këtyre takimeve janë vendosur linja komunikimi midis institucioneve sa i takon shkëmbimit të kontakteve midis personave përgjegjës, referuar ndërveprimit të të dhënave statistikore që nxjerr Shërbimi i Provës.

* **Për sa i përket detyrimit për të bashkëpunuar me administratën e institucionit të ekzekutimit të vendimeve penale për të mitur, evidentojmë se nga ana e institucionit tonë janë trajtuar 20 raste me të mitur të liruar nga Instituti i të Miturve Kavajë.**

Referuar rasteve të trajtuara nga QPKMR, më poshtë po ju përcjellim një pasqyrë të ecurisë së të miturve pas lirimit nga IM Kavaja:

* 3 të mitur po ndiqen me kurse profesionale
* 3 të mitur me masë sigurie “arrest shtëpie”
* 2 të mitur recidivist
* 1 i mitur është i punësuar
* 1 i mitur ka migruar

Aktualisht në Institutin e të Miturve Kavajë gjenden 14 të mitur, nga të cilët:

* 3 raste që janë duke vuajtur dënimin
* 11 raste me masë arresti paraburgim

Vlen të theksojmë linjën e bashkëpunimit të vendosur me administratën e institucionit të ekzekutimit të vendimeve penale për të miturin në lidhje me administrimin në dosje të posaçme të kopjes së dokumentacionit individual të të miturit në konflikt me ligjin.

Në këtë kontekst dhe në vijim të një bashkëpunimi të frytshëm me administratën e Institutit të të Miturve Kavajë, Qendra e Parandalimit të Krimeve të të Miturve dhe të Rinjve është angazhuar vazhdimisht me nisma dhe aktivitete të ndryshme, me qëllim ofrimin e një mjedisi miqësor për të miturit që gjenden në ambientet e vuajtjes së dënimit.

Në kuadër të ofrimit të një mbështetje që i jepet të miturit nga momenti i parë i vënies në kontakt me IM Kavajë, për të vazhduar me tej me ndjekjen e rastit pas shkëputjes me administratën e IEVP-së, në institucione të tjera si Shërbimi i Provës apo dhe më tej, si dhe ofrimi i mundësive së ndërlidhjes dhe krijimin e kontakteve me mekanizmat jo shtetërore që ofrojnë mbështetje për këtë grup të miturish, në këtë kontekst janë realizuar aktivitete të ndryshme me tematika të shumëllojshme ndër të cilat përmendim:

* **Aktivitet në bashkëpunim me Ansamblin e Këngëve dhe Valleve Popullore në TKOBAP**

Në vijim të aktiviteteve të zhvilluara nga Qendra e Parandalimit të Krimeve të të Miturve dhe të Rinjve, në kuadër të krijimit të një hapësire komunikimi mes të miturve/të rinjve, institucioneve ligj zbatuese dhe institucioneve që kanë një fushë veprimi sociale/kulturore, u zhvillua dhe aktiviteti me pjesëmarrjen e Ansamblit të Këngëve dhe Valleve Popullore në kuadër të rehabilitimit të të miturve që vuajnë dënimin në Institutin e të Miturve Kavajë.

Informimi lidhur me pasuritë folklorike, instrumentale, koreografike që vendi ynë ka sipas krahinave dhe trevave të ndryshme ishte dhe fokusi i zhvillimit të këtij aktiviteti.

* **Promovimi i artit në Institutin e të Miturve Kavajë**

Duke parë nevojën për të pajisur me mjetet e nevojshme për zhvillimin dhe promovimin e artit të pikturës për të miturit që aktualisht janë duke vuajtur dënimin pranë IM Kavajë, QPKMR ka organizuar një takim me drejtorin e Liceut Artistik “Jordan Misja”, në këtë takim janë parashtruar kërkesat për t’i ardhur në ndihmë këtyre të miturve, si dhe për mjetet që do të nevojiten.

Nxënësit e Liceut Artistik i janë përgjigjur kërkesës së Qendrës së Parandalimit të Krimeve të të Miturve dhe të Rinjve duke i ardhur në ndihmë bashkëmoshatarëve të tyre, duke ju ofruar të miturve të dënuar bojëra, kavalecë, lapsa dhe mjete të tjera të nevojshme për zhvillimin e artit të pikturës.

* **Aktiviteti me rastin e Ditës Ndërkombëtare të Tokës**

Në kuadër të Ditës Ndërkombëtare të Tokës, QPKMR në bashkëpunim me IM Kavajë organizuan një aktivitet në ambientet e institucionit të vuajtjes së dënimit.

Ky aktivitet ishte i një natyre sensibilizuese, ku të miturit që vuajnë dënimin në IM Kavajë shprehën nëpërmjet pikturave, eseve si dhe realizimit të një pjese teatrale rëndësinë e mbrojtjes së Planetit të Tokës, natyrës dhe të jetës.

* **Realizimi i takimit ndërinstitucional me Drejtorinë e Ndihmës Juridike Falas dhe Institutin e të Miturve Kavajë.**

Ky takim u realizua me qëllim diskutimin lidhur me problematikat që janë hasur nga Instituti i të Miturve Kavajë, lidhur me përfaqësimin e tyre në seancat gjyqësore, si dhe me ofrimin e ndihmës dhe mbështetjes që Drejtoria e Ndihmës Juridike Falas mund të ofrojë për këta të mitur. Ndër të tjera u diskutua dhe për përfshirjen e Drejtorisë së Ndihmës Juridike Falas në aktivitetet që Qendra e Parandalimit të Krimeve të të Miturve dhe të Rinjve ka në plan të zhvillojë përgjatë muajve në vijim.

Referuar gërmës “*c*”, të pikës II të VKM-së nr. 314, datë 15.05.2019 të ndryshuar, përcaktohet gjithashtu se QPKMR bashkëpunon dhe koordinon me institucione të tjera përgjegjëse për:

1. *nxitjen e marrjes së masave për strehimin e përshtatshëm për të miturin që nuk ka strehim;*
2. *sigurimin për të miturin: - të veshjeve të përshtatshme; - të mbështetjes psikologjike; - të shpenzimeve të udhëtimit për në banesë; - të mundësisë së ndjekjes së kurseve të formimit profesional, arsimit apo punësimin, pas lirimit; - të kujdesit të nevojshëm nga autoritetet shëndetësore, përfshirë edhe në rastet e aftësisë së kufizuar, varësisë nga droga, të sëmundjeve mendore, si dhe në raste të tjera;*
3. *mbikëqyrjen e cilësisë së ofrimit të shërbimit ndaj të miturit.*

Në kuadër të përcaktimeve të mësipërme janë organizuar takime dhe aktivitete si më poshtë:

* **Tryezë e rrumbullakët me Njësinë e Mbrojtes së Fëmijës**

Në kuadër të bashkëpunimit ndërsektorial për Drejtësinë Penale për të Mitur, Qendra e Parandalimit të Krimeve të të Miturve dhe të Rinjve së bashku me Zv. Ministrin e Drejtësisë zhvilloi tryezën e rrumbullakët me Njësinë e Mbrojtjes së Fëmijëve Tiranë.

Gjatë takimit u prezantuan detyrat funksionale të Qendrës, aktivitetet e organizuara deri më tani, rastet që Qendra trajton, si dhe aktivitetet të cilat priten të zhvillohen. Gjithashtu u diskutua mbi ecurinë e bashkëpunimit ndërinstitucional për Drejtësinë Penale për të Mitur duke u evidentuar problematikat e hasura nga PMF-të dhe nevojat që kanë mbi rastet që trajtojnë.

* **Takime të vazhdueshme me PMF-të në Bashkitë e Shqipërisë**

QPKMR, ka organizuar takime në disa bashki të vendit, takime me të miturit e liruar nga IM Kavajë dhe Njësinë e Mbrojtjes së Fëmijëve.

Qëllimi i takimeve është fokusuar tek lehtësimi i procesit të riintegrimit dhe rikthimit në shoqëri të të miturve. Gjatë takimeve janë diskutuar nevojat që vetë të miturit kanë si dhe mundësitë që QPKMR së bashku me organizatat dhe institucionet partnere mund të ofrojnë.

Gjatë gjithë vitit janë janë realizuar takime të shumta me Punonjësit e Mbrojtjes së Fëmijës, në disa Bashki të vendit, si:

* Bashkia Tiranë
* Bashkia Kukës
* Bashkia Kuçovë
* Bashkia Berat
* Bashkia Durrës
* Bashkia Gjirokastër
* Bashkia Elbasan
* Bashkia Krujë
* Bashkia Librazhd
* Bashkia Thumanë

Për sa më sipër në bashkëpunim me PMF, janë duke u trajtuar aktualisht 20-të raste të miturish, i gjithë ky proces konsiston kryesisht në:

* Takime të realizuara,
* Mbajtjen e një formulari referimi për secilin rast
* Ndjekjen e nevojave të ndryshme të të miturit, duke qënë në koherencë me situatën dhe problematikat që mund të hasen duke ndjekur më pas, nëse do të ketë nevojë për ndërhyrje
* Ofrimin e kurseve të ndryshme me qëllim formimin profesional.
* **Në vijim të aktiviteteve të zhvilluara nga Qendra e Parandalimit të Krimeve të të Miturve dhe të Rinjve, në kuadër të krijimit të një hapësire komunikimi mes të miturve/të rinjve, institucioneve ligj zbatuese dhe institucioneve që kanë një fushë veprimi sociale/kulturore janë organizuar dhe aktivitetet e ndryshme si më poshtë:**
* **“Prilli i Thyer”**

Në vijim të aktiviteteve të zhvilluara nga Qendra e Parandalimit të Krimeve të të Miturve dhe të Rinjve, në kuadër të krijimit të një hapësire komunikimi mes të miturve/të rinjve, institucioneve ligj zbatuese dhe institucioneve që kanë një fushë veprimi sociale/kulturore, u zhvillua dhe aktiviteti me temë “Prilli i Thyer, të rinjtë shqiptar dhe gjakmarrja”, në ambientet e Shtëpisë Studio “Kadare”.

Ky aktivitet ishte konceptuar të zhvillohej në formën e një bashkëbisedimi midis pjesëmarrësve, pra midis të ftuarve në panel dhe nxënësve të shkollës Ahmet Gashi dhe përfaqësues të Shoqatës së Avokatëve Penalist.

* **Aktivitet i organizuar në IM Kavajë, në vijim të nismës “Prill i Thyer”**

Qendra e Parandalimit të Krimeve të të Miturve dhe të Rinjve në bashkëpunim me IM Kavajë, Shtëpia Studio “Kadare”, Shoqatën e Avokatëve Penalistë të Shqipërisë dhe me pjesëmarrjen e nxënësve të Shkollës "Ahmet Gashi", organizuan takimin me të miturit që ndodhen në IM Kavajë, në vijim të fushatës të sensibilizimit kundër gjakmarrjes dhe hakmarrjes, përmes edukimit, kulturës dhe librit.

* **"Ministër për një ditë"**

Në kuadër të “Ditës së Drejtësisë”, u iniciua projekti “Ministër për një ditë”, i cili mori jetë duke përfshirë të gjithë gjimnazet e Shqipërisë. Nisma kishte për qëllim mbledhjen e ideve dhe propozimeve konkrete nga gjimnazistët, se çfarë politikash të rinjtë mendojnë se janë të duhurat për parandalimin e krimit me qëllim krijimin e një ideje më të saktë dhe adaptimin e tyre në projektet e ardhshme të QPKMR-së.

* **"Ministër për një ditë" në gjimnazin “Gjergj Kastrioti” në Durrës**

Në vijim të nismës “Ministër për një ditë” më 6 qershor 2022, Zv. Minstri i Drejtësisë Z. Klajd Karameta, së bashku me Drejtoreshën e QPKMR-së Znj. Klaudia Hasanllari, takuan nxënësit e gjimnazit “Gjergj Kastrioti” në Durrës, gjatë këtij takimi u prezantuan idetë dhe mendimet e tyre lidhur me projektet për parandalimin e krimit tek bashkëmoshatarët e tyre.

* **“Më shpjego sikur jam fëmijë”**

Ministria e Drejtësisë dhe Qendra e Parandalimit të Krimeve të të Miturve dhe të Rinjve në bashkëpunim me UNICEF Albania dhe Qendrën ALTRI, organizuan në Qendrën COD takimin me temë “Më shpjego sikur jam fëmijë”. Nisma kishte qëllim informimin e fëmijëve në arsimin parauniversitar në kuadër të njohjes së tyre me parimet e Drejtësisë Penale për të Mitur, si dhe programet parandaluese, rehabilituese dhe riintegruese që hartohen nga Ministria e Drejtësisë së bashku me QPKMR-në.

* **Më shpjego sikur jam fëmijë, në Shtëpinë e Fëmijës “Zyber Hallulli”**

Në vijim të kësaj nisme, QPKMR organizoi një takim në ambientet e Shtëpisë së Fëmijës “Zyber Hallulli”, në bashkëpunim me Shërbimin Social Shtetëror dhe Shoqatën e Avokatëve Penalistë.

* **Dita Ndërkombëtare e Diskriminimit Zero**

Ky aktivitet u organizua në bashkëpunim me Ministrinë e Drejtësisë dhe Komisionerin për Mbrojtjen nga Diskriminimi, duke u organizuar në formën e një tryezë e rrumbullakët për të promovuar diversitetin dhe të drejtat e gjithsecilit për të jetuar një jetë të denjë dhe të barabartë.

Gjithashtu, në kuadër të arritjes së qëllimit dhe misionit të Qendrës së Parandalimit të Krimeve të të Miturve dhe të Rinjve, si dhe ofrimit të sa më shumë mundësive për të miturit dhe të rinjtë në konflikt me ligjin, janë lidhur disa ***marrëveshje bashkëpunimi***, si dhe janë realizuar disa takime me aktorët e tjerë të fushës së drejtësisë për të mitur, si më poshtë:

* **Marrëveshje bashkëpunimi me organizatën “Nisma për Ndryshim Shoqëror ARSIS”**

QPKMR dhe organizata “Nisma për Ndryshim Shoqëror ARSIS”, nënshkruan në mjediset e Ministrisë së Drejtësisë, marrëveshjen e bashkëpunimit me në fokus ofrimin e shërbimeve psikologjike, juridike e sociale për të miturit pas kryerjes së dënimit.

Sipas kësaj marrëveshjeje, dy institucionet bien dakord për ofrimin e shërbimeve psikologjike, juridike e sociale për të miturit pas kryerjes së dënimit, vendosjen në dispozicion nga NISMA të një ambienti të dedikuar për ofrimin e shërbimit psiko-social pranë Qendrës Multifunksionale, “Shtëpia e Ngjyrave”, bashkëpunimin me shoqatën për monitorimin e zbatimit të programit individual të trajtimit psiko-social të të dënuarit të mitur, gjatë gjithë periudhës kohore të nevojshme pas përfundimit të dënimit, etj.

* **Marrëveshje bashkëpunimi me Qendrën Kombëtare e Librit dhe Leximit**

Një marrëveshje tjetër e finalizuar është dhe ajo e lidhur mes QPKMR-së dhe Qendrës Kombëtare të Librit dhe Leximit të cilat nënshkruan marrëveshjen e bashkëpunimit me qëllim realizimin e aktiviteteve të përbashkëta në kuadër të rehabilitimit dhe riintegrimit të të miturve që vuajnë dënimin në Institutin e të Miturve në Kavajë.

Palët në ketë marrëveshje ranë dakord për pasurimin e bibliotekës së Institutit të të Miturve Kavajë, mbështetjen në funksion të botimeve të ndryshme, si libra dhe/ose revista që QPKMR-ja synon të botojë, me në fokus të miturit/të rinjtë që janë duke vuajtur dënimin apo kanë përfunduar periudhën e vuajtjes së dënimit së fundmi.

* Në vijim të këtij bashkëpunimi vjen dhe **Botimi i Revistës Reflektime,** e cilakishte si qëllim afrimin e të gjithë lexuesve me situatën aktuale të të miturve në konflikt me ligjin, dhe profesionistëve që janë çdo ditë në kontakt me ta, kjo shënjon një nga momentet më të rëndësishme të bashkëpunimit mes institucioneve.

Revista “Reflektime” është konceptuar në formën e prezantimit të rrëfimeve të të miturve të cilët po vuajnë dënimin në Institutin e të Miturve Kavajë, psikologëve, punonjësit social, prokurorë dhe gjyqtarë si dhe krijime artistike të të miturve.

* Qendra e Parandalimit të Krimeve të të Miturve dhe të Rinjve në linjën e pasqyrimit të realitetit dhe sfidave në punën e përditshme gjatë procesit të riintegrimit të të miturve, vijoji me ciklin e botimeve të Revistës “***Reflektime 2***”. Revista pasqyron citime/mendime të profesionisteve që trajtojnë raste me të mitur.

Në të njëjtën linjë u vijua dhe me botimet e mëposhtme:

* Fletëpalosje në shqip dhe në anglisht
* Broshura me informacion për të dy sektorët, në shqip dhe në anglisht
* Baner me logon e institucionit
* **Marrëveshje me Shoqatën e Avokatëve Penalistë**

Në kuadër të ofrimit të mbështetjes sociale dhe juridike për të miturit dhe të rinjtë në konflikt me ligjin, QPKMR dhe Shoqata e Avokatëve Penalistë nënshkruan marrëveshjen e bashkëpunimit me qëllim formalizimin e kësaj nisme.

Marrëveshja ka për qëllim përcaktimin e mënyrave të bashkëpunimit midis Shoqatës së Avokatëve Penalistë të Shqipërisë dhe Qendrës së Parandalimit të Krimeve të të Miturve dhe të Rinjve për të siguruar përkrahje juridike e sociale për të miturit dhe të rinjtë në konflikt me ligjin.

* **Marrëveshje bashkëpunimi me Qendrën për Formim dhe Zhvillim (CFD)**

Qendra e Parandalimit të Krimeve të të Miturve dhe të Rinjve (QPKMR) dhe Qendra për Formim dhe Zhvillim (CFD), nënshkruan një marrëveshje bashkëpunimi me qëllim realizimin e projekteve të përbashkëta në kuadër të rehabilitimit dhe riintegrimit të të miturve.

Sipas kësaj marrëveshjeje, dy institucionet ranë dakord:

* Për të referuar pranë QPKMR raste të të miturve apo të të rinjve që janë evidentuar gjatë veprimtarisë së punës së CFD, të cilët kanë nevojë për mbështetje psiko-sociale, ligjore, shëndetësore etj., duke marrë në konsideratë interesin më të lartë të të miturve/të rinjve.
* Për të realizuar një studim në përfundim të projektit aktual që po zhvillohet “RIINTEGRIM vs PËRJASHTIM - Riintegrimi social i të Miturve “në konflikt me ligjin” dhe “ish të dënuar” në Bashkitë e Tiranës dhe Kamzës”, në muajin shtator 2022.
* Për të ofruar ekspertizë në hartimin e planeve individuale të trajtimit dhe rishoqërizimit të të miturve apo të rinjve të trajtuar nga QPKMR, protokolleve të punës, apo ngritjes së kapaciteteve profesionale të punonjësve të institucionit.
* Për të organizuar takime apo aktivitete lidhur me edukimin ligjor, ku të sigurohet pjesëmarrja edhe e punonjësve të QPKMR, apo të mbështesë/asistojë QPKMR-në në aktivitete apo fushata sensibilizuese në bashkëpunim dhe me institucione të tjera.
* Për të realizuar video promovuese në kuadër të parandalimit të kriminalitetit.
* ***Në kuadër të Marrëveshjes me CFD,*** janë realizuar dhe takimet e zhvilluara në Bashkitë Elbasan, Gramsh dhe Cërrik. Këto takime kanë si synim informimin e të miturve dhe të rinjve mbi të drejtat e tyre, por edhe përgjegjësitë dhe detyrimet ligjore që rrjedhin nga Kodi i Drejtësisë Penale për te Mitur.
* **Marrëveshje Bashkëpunimi me Interpolice Organization**

Interpolice Organization, një organizatë ndërkombëtare në fushën e sigurisë me fokus parandalimin e kriminalitetit dhe trajtimin e tij, ka konkluduar në një marrëveshje bashkëpunimi me institucionin tonë me qëllim shtrirjen e fokusit të punës së tyre tek të miturit dhe të rinjtë, objekt i punës së QPKMR.

Marrëveshja konsiston në realizimin e programeve të përbashkëta si:

* Përgatitja e planeve të veçanta të rehabilitimit për të miturit dhe të rinjtë që kanë kryer vepra penale nën ndikimin e krimit të organizuar.
* Trajtimi i të rinjve 18-21 vjeç, që janë në përfundim të dënimit në të gjithë IEVP-të në vend, objekt i punës së QPKMR.
* Ndërgjegjësimi i të gjitha institucioneve arsimore në vend mbi rëndësinë e riintegrimit të ish të dënuarve dhe zbatimin e Kodit të Drejtësisë Penale për të Mitur.
* Trajnime të përbashkëta me policinë e shtetit dhe policinë e burgjeve si kontakti i parë i të miturve në konflikt me ligjin.
* Module trajnimi të stafit të QPKMR nga ekspertë ndërkombëtarë, anëtarë të IPO.

Në kuadër të Marrëveshjes me IPO janë organizuar workshopet e mëposhtme me temë:

* Parandalimi i recidivizmit përmes një procesi të suksesshëm rehabilitimi dhe riintegrimi, si dhe masat konkrete që QPKMR është duke ndërmarrë nën mbikëqyrjen e Ministrisë së Drejtësisë dhe në kuadër të bashkëpunimit ndërinstitucional.
* “Risitë e Kodit të Drejtësisë Penale për të Mitur”. Pjesë e këtij workshop-i ishin institucione dhe organizata që punojnë në fushën e të drejtave të fëmijëve dhe të rinjve në konflikt me ligjin . Të pranishmit në workshop u angazhuan për të diskutuar në lidhje me vështirësitë në identifikimin dhe mbrojtjen e të miturve viktimë dhe autor të veprave penale si dhe përmirësimin e kuadrit rregullator për punonjësit që veprojnë në këtë mision të përbashkët.
* **Marrëveshje Bashkëpunimi me CARITAS Albania**

**Një projekt me rëndësi i zhvilluar në bashkëpunim me CARITAS Albania është dhe “Shtegu i Mundësive”, programi i cili ka në fokus rehabilitimin dhe riintegrimin e 20 të miturve të cilët janë rikthyer në shoqëri pasi kanë përfunduar dënimin.**

Shtegu i Mundësive konsiston në:

* Takime periodike me të miturin, ofrim i shërbimeve psikologjike apo mjekësore kur është e nevojshme.
* Mbështetje konkrete në punësim, edukim, financim për iniciativat ekonomike etj.
* Kurse të gjuhëve të huaja sipas nevojës dhe dëshirës të të miturit.
* Konsultim i vazhdueshëm me familjen dhe komunitetin për t’i ofruar mbështetjen e nevojshme.

Me qëllim norminin e këtij bashkëpunimi,Qendra e Parandalimit te Krimeve të të Miturve dhe të Rinjve dhe Organizata jofitimprurëse CARITAS Albania Shqiptar nënshkruan marrëveshjen e bashkëpunimi: *“Për ofrimin e shërbimeve në kuadër të rehabilitimit dhe riintegrimit të të miturve dhe të rinjve në konflikt me ligjin”.*

* Në kuadër të Marrëveshjes së Bashkëpunimit, me pjesëmarrjen e të dy palëve janë organizuar takime me dy të miturit E.Q. dhe M.Q. të cilët kanë përfunduar kryerjen e dënimit pranë Institutit të të Miturve Kavajë. Këta të mitur janë në vazhdim të kurseve profesionale, të miturit E.Q. i është mundësuar kursi profesional për informatikë dhe të miturit J.Q. kursi profesional për kuzhinë. Projekti “Shtegu i mundësive”, ka në fokus mbështetjen psiko-sociale, trajtim të detajuar të çdo rasti, edukim, punësim dhe mundësi të barabarta për të gjithë.
* **Pjesëmarrja në seminaret e zhvilluar nga UNICEF- Albania, Qendra e Parandalimit të Krimeve të të Miturve dhe të Rinjve, mori pjesë në seminarin e zhvilluar në Korçë dhe në Kukës, me temë “*Roli i Policisë në Zbatimin e Kodit të Drejtësisë Penale për të Mitur dhe Ligjit për të Drejtat dhe Mbrojtjen e Fëmijës*”**.

Seminarët ishin të organizuar nga UNICEF me pjesëmarrës përfaqësues nga Drejtoritë Vendore të Policisë që përfshinin pjesëmarrës nga të gjitha komisariatet e qarkut dhe përfaqësues nga prokuroria, Oficerë të Policisë Gjyqësore dhe Koordinatorët për Viktimat pranë Prokurorive.

Qëllimi i seminareve ishte thellimi i njohurive dhe shkëmbimi i përvojave mbi zbatimin e Kodit te Drejtësisë Penale për të Mitur si dhe Ligjit për të Drejtat dhe Mbrojtjen e Fëmijës. Në mënyrë te veçantë, seminaret synonin arritjen e objektivave te mëposhtme:

* Rifreskimi i njohurive mbi risitë e Kodit te Drejtësisë Penale për të Mitur dhe rolit të policisë në zbatimin e tij;
* Krijimi i ndërlidhjeve mes policisë dhe prokurorisë dhe Qendrës se Parandalimit të Krimeve të të Miturve dhe të Rinjve si struktura bashkëpunuese;
* Shkëmbimi i eksperiencave ndërmjet stafit të drejtorisë dhe komisariateve të tyre
përbërëse për zbatimin e këtij kuadri normativ;
* Nxitja e përdorimit të mjediseve të intervistimit jo vetëm nga policia por edhe nga institucione të tjera.
* **Në vijim të promovimit të punës dhe rolit të institucionit me qëllim jo vetëm të realizimit të detyrave funksionale por edhe të intensifikimit të prezencës së QPKMR-së në veprimtaritë të cilat përfshijnë aktivitete në fushën e drejtësisë penlale për të mitur, janë realizuar takime të ndryshme me aktorët e mëposhtëm.**
* **Takim me Komitetin Holandez të Helsinkit**

Qendra e Parandalimit të Krimeve të të Miturve dhe të Rinjve, ka realizuar një takim me Komitetin Holandez të Helsinkit me qëllim krijimin e urave të bashkëpunimit në përmbushjen e qëllimit të përbashkët, ofrimin e ndihmës së nevojshme me qëllim përmirësimin e projekteve në fushën e drejtësisë penale për të mitur.

Ky bashkëpunim do të konsistojë në asistimin e trajnimeve, hartimin e manualeve si dhe organizimin e vizitave studimore në institucione me funksion bashkërendues që procesi i riintegrimit dhe risocializimit të jetë sa më efikas.

Në ketë linjë ka qenë dhe organizimi i një workshop-i me temë “Bashkëpunimi për Drejtësinë për të Mitur”, në bashkëpunim me Komitetin Shqiptar të Helsinkit, ku fokusi ishte njohja me rolin e Njësisë për Mbrojtjen e Fëmijës dhe me mënyrën se si trajtohen rastet konkretisht. Në ketë takim morën pjesë të gjithë Punonjësit e Mbrojtjes së Fëmijës që ushtrojnë veprimtarinë e tyre në të gjithë territorin e vendit, Znj. Annete van den Bosch si eksperte e NHC, znj. Alma Tandili, Kryetare e Agjencisë Shtetërore për të Drejtën dhe Mbrojtjen e Fëmijës, si dhe punonjës nga Shërbimi i Provës dhe përfaqësues të QPKMR-së.

Gjatë këtij takimi, u diskutuan raste nga praktika e punës me të mitur dhe zgjidhja që PMF-të do të jepnin për secilin rast, në përfundim të këtij takimi u shpreh nevoja për zhvillimin e trajnimeve të vazhdueshme për mbarëvajtjen dhe përditësimin e punës për Punonjësit e Mbrojtjes së Fëmijës në të gjithë territorin e vendit.

* **Aktivitet i organizuar me temë: "C'è posta per te"**

QPKMR dhe Posta Shqiptare, me mbështetjen dhe të Institutit të të Miturve Kavajë organizuan aktivitetin ku në fokus ishte njohja me dokumentarin e realizuar për 105 Vjetorin e Postës Shqiptare si dhe me galerinë virtuale të Postës, e cila vizitohet vazhdimisht nga bashkëmoshatarë të tyre.

Gjatë këtij takimi u evidentua fakti që izolimi dhe vuajtja e dënimit nuk mund të shkëpusë komunikimin me familjarët dhe të afërmit e tyre, duke theksuar se marrëdhëniet familjare përbëjnë një element kyç në riintegrimin e tyre pas vuajtjes së dënimit.

Në përfundim të aktivitetit, në formë simbolike nga të miturit pjesëmarrës u shkruan disa kartolina, të cilat u nisën nga Posta Shqiptare pranë familjareve dhe miqve të tyre.

* **Takim me Zëdhënësin e Policisë së Shtetit**

Në kuadër realizimit të misionit të saj, QPKMR organizoi një takim me Z. Gentian Mullai, zëdhënës i Policisë së Shtetit, në ketë takim u diskutua mbi fushat e bashkëpunimit me policinë e shtetit sa i takon rehabilitimit të të miturve pas daljes nga sistemi i drejtësisë dhe mbi masat që po marrim për shmangien e recidivizmit.

Qendra e Parandalimit të Krimeve të të Miturve dhe të Rinjve, në zbatim të akteve mbi të cilat organizohet dhe funksionon ka detyrimin ligjor mbi mbikëqyrjen e procesit të rehabilitimit të tyre, dhe me qëllim finalizimin me sukses të këtij procesi është e nevojshme të krijohen dhe urat e bashkëpunimit në mënyrë të vazhdueshme me strukturat e policisë për menaxhimin dhe trajtimin e rasteve.

* **Gjatë vitit 2022**, QPKMR ka zhvilluar takime/aktivitete me Fakultete të ndryshme të Universitetit të Tiranës si më poshtë:
* Takim me Universitetin e Arteve

Ky takim konsiston në krijimin e një kornize bashkëpunimi mes institucionit tonë, Institutit të të Miturve Kavajë dhe Universitetit të Arteve, me qëllimin kryesor për riintegrimin e të miturve në konflikt me ligjin. Në vazhdimësi të këtij bashkëpunimi është realizuar dhurimi nga ana e Universitetit të materialeve të ndryshme (telajo, bojëra etj.) për të miturit e trajtuar nga QPKMR dhe që janë duke vuajtur dënimin pranë Institutit të të Miturve Kavajë.

* Takim me Fakultetin e Drejtësisë

Konkretisht takimi konsiston në pjesëmarrjen në një seminar të hapur të organizuar nga Fakulteti i Drejtësisë me qëllim prezantimin e institucionit, punës së realizuar sa i takon fushës së veprimtarisë në riintegrimin e të miturve dhe parandalimin e kriminalitetit në pjesën recidiviste për të miturit e rikthyer në komunitet pas përfundimit të dënimit.

* Takim me Fakultetin e Shkencave Sociale

Takimi është realizuar me iniciativën e QPKMR-ës dhe konsiston në prezantimin e punës së institucionit me studentë të Fakultetit të Shkencave Sociale të cilët kanë kryer praktikën e shkollës pranë nesh duke realizuar dhe diskutuar disa kazuse me të mitur të përfshirë në krim.

Në përfundim studentëve ju është shpërndarë dhe Anketat me qëllim që të plotësohen në takimet që QPKMR do të zhvillojë në kuadër të fushatave sensibilizuese të nisura me gjithë nxënësit të arsimit para universitar.

* **TAKIME TË REALIZUARA NË NIVEL NDËRKOMBËTAR**

**Gjatë vitit 2022,** Qendra e Parandalimit të Krimeve të të Miturve dhe të Rinjve ka realizuar takime të rëndësishme ndërkombëtare si më poshtë vijon:

* Vizitë studimore në kuadër të projektit “Drejt një mjedisi të sigurt, stimulues dhe rehabilitues të burgjeve për fëmijët dhe të miturit në konflikt me ligjin në Shqipëri, Kosovë dhe Maqedoninë e Veriut”, financuar nga Ministria e Punëve të Jashtme, programi Matra, ***Hagë Holandë, Maj 2022.***
* Konferenca finale EU Youth Lab Project ***Bruksel, Qershor 2022.***
* Vizitë Studimore në kuadër të Drejtësisë Penale për të Miturit ***Francë, Tetor 2022***, Qëllimi i vizitës ishte forcimi i rrjeteve të qëndrueshme kombëtare dhe ndërkombëtare dhe bashkëpunimi ndërmjet aktorëve në procesin e risocializimit dhe riintegrimit të të miturve në konflikt me ligjin.
* Pjesëmarrje ne konferencën përmbyllëse të projektit “Drejt një mjedisi të sigurt stimulues dhe rehabilitues të burgjeve për të miturit në konflikt me ligjin në Shqipëri, Kosovë dhe Maqedoninë e Veriut” me Ekipin e Komitetit Holandez dhe Shqiptar të Helsinkit ***Kosovë, Nëntor 2022***

Do te sqarohet me tej!!!!!!

* **Fushata sensibilizuese në kuadër të parandalimit të krimeve te të miturit**

QPKMR në kuadër të ndryshimeve në aktet mbi të cilat mbështet veprimtarinë e saj është duke ndërmarrë një nga nismat më të rëndësishme në funksion të parandalimit të kriminalitetit tek të rinjtë.

Fushatat sensibilizuese të nisura me gjithë nxënësit të arsimit para universitar, është nisma ose aktiviteti i cili konkretizon punën e institucionit dhe që pritet të ketë rezultatet konkrete sa i takon informimit të të rinjve mbi kuadrin rregullator që vepron në fushën e drejtësisë penale për të mitur dhe njëkohësisht ndërgjegjësimit për pasojat që veprime të mundshme delinkuente nga ana e tyre, kanë në zbatim të Kodit Penal dhe të Kodit të Drejtësisë Penale për të Mitur.

* **Gjatë vitit 2022**, në kuadër të fushatës sensibilizuese “edukimin ligjor nëpër shkolla” nga muaj shtator 2022 deri me tani, janë zhvilluar **7 fushata sensibilizuese**, përkatësisht në qytetet Tiranë, Durrës, Cërrik, Gramsh, Kukës, Kavajë dhe Durrës.
* **Promovimi i misionit të QPKMR-së/ SPOTE/DOKUMENTARË**

Në kuadër të promovimit të misionit të Qendrës së Parandalimit të Krimeve të të Miturve dhe të Rinjve,është realizuar dhe **një spot i animuar** me natyrë informuese dhe ndërgjegjësuese për rolin dhe funksionin e QPKMR-ës në lidhje me parandalimin e kriminalitetit përsa i takon pjesës recidiviste për të miturit e grup moshës 14-18 vjeç të cilët mbajnë përgjegjësi penale. Në këtë spot evidentohet roli i QPKMR-së në shoqërimin e të miturit jashtë institucionit të vuajtjes së dënimit, drejt riintegrimit në shoqëri.

* Realizimi i këtij spoti është në funksion të prezantimit në aktivitete të ndryshme që do zhvillohen nga ana e Qendrës, si për publikimin e tij në website-in e QPKMR-së, Ministrisë së Drejtësisë dhe më gjerë në rrjete sociale, si dhe promovimin e QPKMR-së në median televizive.

Në vijim të zhvillimit të fushatave sensibilizuese me shkollat mbi edukimin ligjor të të miturve dhe të rinjve, është realizuar dhe një spot me fokus njohjen me parimet e drejtësisë penale për të mitur, natyrave me të shpeshta të veprave penale që të miturit mund të kryejnë dhe zgjidhjen që parashikimi ligjor aktual ofron për secilën prej tyre.

* Ky spot realizohet në përputhje dhe me fushatën sensibilizuese që është duke u ndërmarrë me nxënësit e arsimit parauniversitar dhe ka gjithashtu në fokus dhënien e një mesazhi për të gjithë të miturit dhe të rinjtë që mund të jenë përfshirë në një situatë konflikti me ligjin, mbi mundësitë që secili prej tyre ka për të vazhduar jetën në Shqipëri, duke patur gjithë mbështetjen e nevojshme nga institucionet që veprojnë në fushën e drejtësisë penale për të mitur.

Me qëllim paraqitjen e rrugës që përshkon i mituri/i riu në të gjithë procesin e riintegrimit, marrëdhëniet e tij me institucionet shtetërore, familjen, shkollën dhe komunitetin, por mbi të gjitha përballjen me dilemën më të madhe të të rinjve sot, emigrimin jashtë vendit, apo qëndrimin, duke u përpjekur të rimëkëmbet dhe riintegrohet në Shqipëri.

* QPKMR realizoi procesin për prodhimin dhe transmetimin e një programi televiziv (dokumentari), me fokus jetën e një të riu pas përfundimit të kryerjes së dënimit penal, sfidat që ai ka hasur, historikun e jetës para se të gjendej në një situatë të tillë, arsyet që e kanë dërguar drejt kriminalitetit, si dhe sfidat e përballjes me realitetin e ri.

Këto spote ndërgjegjësuese vinë në përputhje dhe me fushën e veprimtarisë së QPKMR-së, në ushtrimin e veprimtarive parandaluese nëpërmjet aktiviteteve dhe fushatave sensibilizuese me qëllim rritjen e ndërgjegjësimit të komunitetit për të miturit që do të rikthehen pas periudhës së dënimit, por edhe të rritjes së edukimit publik mbi veprimtaritë kriminale, dënimet penale si dhe shpërndarjen e informacionit mbi zgjidhje konkrete.

Ndërgjegjësimi nëpërmjet medias online dhe mediave audiovizive është zgjedhur si një nga format/mekanizmat më influencues sa i takon target-grupit të cilit i drejtohen dhe që janë pikërisht të mitur dhe të rinjë.

Referuar kjo të gjithë treguesve që përcaktojnë numrin e lartë të ndjekjes së këtyre platformave nga të rinjtë dhe një ankete të realizuar më nxënësit e arsimit parauniversitar të cilët vlerësojnë komunikimin nëpërmjet këtyre platformave si më efektive në raport me ta.

* **Qendra e Parandalimit të Krimeve të të Miturve dhe të Rinjve në kuadër të vënies në funksionim dhe zhvillimit të Sistemit të Integruar të të Dhënave të Drejtësisë Penale për të Mitur, ka organizuar takime të shumta të cilat janë konceptuar në formën e një tryezë e rrumbullakët e cila do të bënte bashkë të gjithë institucionet të cilët përdorin këtë sistem duke përfshirë administratën e IEVP-së, Shërbimin e Provës, Policinë, Prokuroritë dhe Gjykatat.**

Qëllim i organizimit të këtyre takimeve konsiston në popullimin e Sistemit të Integruar me të dhënat e gjeneruara nga puna e tyre për sa i takon rasteve me të mitur në kontakt me ligjin në kohë reale.

Në vijim të këtij qëllimi do të organizohen takime periodike mujore me pjesëmarrjen e të gjithë grupit ndërinstitucional, me qëllim ndarjen e eksperiencave dhe zgjidhjen e problematikave të hasura gjatë kësaj periudhe.

Këto takime kanë qenë të frytshme duke sjellë rezultate konkrete në lidhje me problematikat e konstatuara si dhe për sa i përket situatës së popullimit të sistemit të integruar, duke arritur që:

* Instituti i të Miturve Kavajë të fillojë të hedhë të dhëna në sistem.
* Është zhvilluar trajnimi i përdoruesve të sistemit gjyqësor në bashkëpunim me KLGJ dhe ekspertët e kontraktuar nga UNICEF në datën 15 qershor 2022, si dhe pritet që KLGJ të nxjerrë udhëzimet përkatëse për gjykatat me qëllim përdorimin e Sistemit të Integruar.
* Ngritja e problematikave nga përdoruesit dhe adresimi për zgjidhje të shpejtë pranë personave përgjegjës të kontraktuar për mirëmbajtjen e sistemit.
* Në lidhje me popullimin e sistemit vihet re që ka një shtim të ndjeshëm të rasteve të hedhura në sistem, numër i cili vjen duke u rritur vazhdimisht si rezultat i takimeve periodike të zhvilluara me mbikëqyrësit e organeve kompetente.
* Zhvillimi i seksionit trajnues në datën 15.06.2022 për sa i përket përdoruesve të sistemit nga gjykatat, përfshirë këtu përfaqësues nga Gjykatat e Shkallës së Parë, Apelit dhe të Lartë.

Në këtë trajnim morën pjesë 62 përfaqësues nga administrata e të gjitha shkallëve të gjyqësorit, i gjithë trajnimi ishte konceptuar i ndarë në 3 seanca me një numër të caktuar të pranishmish në secilën prej tyre.

Trajnimi u realizua me mbështetjen e ekspertëve të UNICEF-it të kontraktuar për mirëmbajtjen e sistemit të cilët në këtë linjë do të realizojnë dhe disa seanca mentorimi me personat përgjegjës që do të kenë akses në sistem, në rastin e gjykatave si hedhës të dhënash.

Me rëndësi sa i takon zhvillimit të Sistemit të Integruar dhe pasurimin e tij me të dhënat që nxjerr çdo institucion që hedh të dhëna sipas parashikimeve të VKM-së përkatëse për organizimin dhe funksionimin e Sistemit të Integruar është nxjerrja e udhëzimit nr. 427, datë 14.10.2022 “Për përdorimin dhe hedhjen e të dhënave në Sistemin e Integruar të të Dhënave Të Drejtësisë Penale Për Të Mitur”, nga KLGJ, me qëllim përdorimin e Sistemit të Integruar dhe caktimin e përdoruesve nga gjykatat, ku pritet që të fillojë hedhja e të dhënave nga data 1 janar 2023.

Në ketë kuadër nga ana e institucionit tonë është vijuar me evidentimin e personave të pa trajnuar ende sa i takon përdoruesve të Sistemit të Integruar nga gjykatat nga ku, konkretisht rezultojnë:

* 32 persona të trajtuar
* 18 përdorues të patrajnuar

QPKMR në vijim i ka përcjellë informacionin ekspertëve përkatës të kontraktuar nga UNICEF dhe aktualisht është në komunikim të vazhdueshëm dhe me KLGJ-në për caktimin e datave në të cilat do të realizohet trajnimi i parashikuar për muajin shkurt.

* **Realizimi i raportit mbi funksionimin e Sistemit te Integruar në bashkëpunim me UNICEF**

Në funksion të rolit që QPKMR ka për mbikëqyrjen dhe raportimin pranë Ministrisë së Drejtësisë në lidhje me funksionimin dhe mbarëvajtjen dhe me predispozitën që sistemi i integruar të jetë sa më efecientë QPKMR ka vijuar me monitorimin e sistemit dhe mbajtjen e kontakteve me personat përgjegjës të institucioneve përdoruese me qëllim popullimin me të dhënat që gjeneron çdo institucion sipas fushës së veprimtarisë.

Më konkretisht në bashkëpunim më UNICEF-in është hartuar një Raport për Sistemin e Integruar mbi situatën aktuale të funksionimit të tij, i cili përshkruan në mënyrë më të detajuar hapat që janë ndjekur për zhvillimin e Sistemit të Integruar të të Dhënave të Drejtësisë Penale për të Mitur; situatën aktuale të përdoruesve të tij; statistika bazuar mbi të dhënat e reflektuara në sistem gjatë periudhës janar 2021- shtator 2022; si dhe rekomandime për hapat e mëtejshëm drejt konsolidimit të tij.

* **Procesi i Kalimit Kapital të Sistemit të Integruar pranë AKSHIT**

Qendra e Parandalimit të Krimeve të të Miturve dhe të Rinjve, **në zbatim** **të urdhrit të përbashkët nr. 21, datë 13.01.2022, të Ministrit të Drejtësisë dhe Drejtorit të AKSHI-t,** “*Për kalimin kapital nga Ministria e Drejtësisë te Agjencia Kombëtare e Shoqërisë së Informacionit të sistemeve që janë në administrim të Ministrisë së Drejtësisë*”, në lidhje me ecurinë e procesit për Sistemin e Integruar të të Dhënave të Drejtësisë Penale për të Mitur, është angazhuar në përgatitjen e dosjes së plotë me dokumentacionin përkatës, në bashkëpunim dhe me strukturat e tjera në Ministrinë e Drejtësisë.

Gjatë këtij procesi u evidentuan disa problematika të rëndësishme sa i takon:

* Marrjes në dorëzim dhe Inventarizimit të Sistemit të Integruar si aset pranë Ministrisë së Drejtësisë
* Regjistrimi i bazës së të dhënave shtetërore  pranë Autoritetit Rregullator Koordinues.

Për sa më sipër, i janë komunikuar Ministrisë së Drejtësisë problematikat dhe aktualisht kemi informacion se po punohet për zgjidhjen e problemeve.

* **Pjesëmarrja në procesin e hartimit të Strategjisë Ndërsektoriale për të mitur 2022-2026.**

Në vijim të procesit për hartimin e Strategjisë për të Mitur 2022 – 2026 dhe Planit të saj të Veprimit, Qendra e Parandalimit të Krimeve të të Miturve dhe të Rinjve është përfshirë në punën e grupit ndërinstitucional si një nga institucionet përgjegjëse në fushën e drejtësisë penale për të mitur.

Në këtë kuadër janë ndjekur mbledhjet e organizuara dhe është vazhduar komunikimi në lidhje me sugjerimet për draft strukturën e kësaj strategjie, dhe konkretisht qëllimet e politikës dhe objektivat specifike të hartuara në bashkëpunim me ekspertët që asistojnë në këtë proces.

QPKMR, ka përcjellë pranë strukturës përkatëse në Ministrinë e Drejtësisë draftet e veta në lidhje me propozimet konkrete për qëllimet dhe objektivat specifike, mbi të cilat do të hartohen më pas masat për Strategjinë e re.

Në këtë kontekst është vijuar dhe me strukturimin nga ana jonë dhe të masave të cilat më pas janë zbërthyer dhe në aktivitete konkrete që synojnë të realizojnë dhe produktin final nga institucioni përgjegjës ose/dhe nga bashkë institucionet përgjegjëse.

Konkretisht në draft strukturën e kësaj Strategjie është parashikuar që QPKMR do ta mbështesë veprimtarinë e saj në përputhje me këto shtylla:

* **QËLLIMI STRATEGJIK 1** *Parandalimi i veprave penale ndaj fëmijëve dhe të kryera prej tyre përmes edukimit, informimit dhe ndërgjegjësimit të shoqërisë dhe fëmijëve.*
* **QËLLIMI STRATEGJIK 2** *Një kuadër ligjor, institucional dhe me profesionistë që mundësojnë një drejtësi miqësore për çdo fëmijë.*
* **QËLLIMI STRATEGJIK 4** *Drejtësi penale që mundëson parandalimin e ripërfshirjes së fëmijës në kryerjen e veprave penale, rishoqërizimin dhe riintegrimit e fëmijëve në kontakt/konflikt me ligjin.*
* **RAPORTIMI FINANCIAR PËR QENDRËN E PARANDALIMIT TË KRIMEVE TË TË MITURVE DHE TË RINJVE PËR VITIN 2022**

Për sa i përket raportimit të ecurisë financiare të institucionit do të synojmë të japim një pasqyrë në lidhje me realizimin e objektivave kryesore të punësimit dhe realizimin e shpenzimeve sipas planifikimit buxhetor të vitit 2022.

**B. MENAXHIMI FINANCIAR**

Menaxhimi financiar bëhet bazuar në dispozitat ligjore në fuqi.

* Fonde te ardhura nga Ministria e Drejtësisë, sipas email-it zyrtar datë 22.12.2021 në zërat si më poshtë:
* Paga 14,400,000 lekë
* Sigurime shoqërore dhe shëndetësore 2,700,000 lekë
* Shpenzime operative 6,000,000 lekë
* Investime 1,000,000 lekë

Më pas është bërë shtesa e fondit special 100,000 lekë, llogaria ekonomike 606, sipas shkresës nr. 420/3, prot, datë 17.02.2022. Me shkresë nr. 781/3 prot, datë 25.03.2022 kanë ardhur fonde për shpenzime kapitale në llogarinë 231, përkatësisht 610,000 lekë TVSH, kodi M140312, Blerje pajisje elektronike për QPKMR, dhe 390,000 lekë, kodi M140058, Blerje pajisje zyre për QPKMR. Në datë 07.09.2022 më shkresën nr. 4772 prot., është pakësuar llogaria ekonomike 602 në vlerën 2,000,000 lekë. Me shkresën datë 17.10.2022 me nr. prot., 5304/2 janë miratuar fonde për shpenzime korente në vlerën 1,500,000 lekë dhe pakësim në shumën 180,000 të cilat janë kaluar në llogarinë ekonomike 606.

 Përmbledhëse e fondeve të alokuara në tabelën më poshtë sipas rishikimeve të buxhetit :

|  |  |  |
| --- | --- | --- |
| Nr. | Emërtimi | Shuma |
| 1. | Fondi i pagave | 12,000,000 |
| 2. | Fondi për sigurimet shoqërore dhe shëndetësore | 2,200,000 |
| 3. | Fondi për shpenzime operative me kod 91401AD | 5,320,000 |
| 4. | Fondi special 606 | 280,000 |
| **5.** | Investime | 1,000,000 |
|  | **Totali** | **20,800,000** |

 Realizimi i fondeve për vitin Janar – Dhjetor 2022.

|  |  |  |  |  |
| --- | --- | --- | --- | --- |
| Nr. | Emërtimi | Plani vjetor | Fakti vjetor | % e realizimit |
| 1. | Shpenzime për paga | 12,000,000 | 11,929,937 | 99 |
| 2. | Shpenzime për sigurime shoqërore dhe shëndetësore | 2,200,000 | 1,992,325 | 91 |
| 3. | Shpenzime operative  | 5,320,000 | 4,263,486 | 80 |
| 4. | Fond special  | 280,000 | 181,500 | 65 |
| 5. | Investime  | 1,000,000 | 904,680 | 90 |
|  | **Totali** | **24,200,000** | **19,271,928** | **93** |

1. **PERFORMANCA ANALITIKE E BUXHETIT**

**SHPENZIME PËR PAGA DHE SIGURIME SHOQËRORE DHE SHËNDETËSORE**

Buxheti i alokuar për shpenzime për paga dhe sigurime shoqërore është 14,200,000, i cili është realizuar në masën 98%. Fondi i pagave është realizuar në masën e planifikuar pasi struktura është plotësuar dhe nuk ka vende vakante.

**SHPENZIMET OPERATIVE**

Për shpenzimet operative fondi i alokuar është 5,320,000 lekë. Sipas regjistrit të parashikimeve të prokurimeve publike 2022, jepet realizimi zë më zë i shpenzimeve (llogaria 602) në tabelën më poshtë:

|  |  |  |  |  |
| --- | --- | --- | --- | --- |
| **Nr.** | **Emërtimi i shpenzimeve** | **Buxheti** | **Realizimi** | **%** |
| 1 | Kancelari | 120,000 | 118,129 | 98 |
| 2 | Materiale Pastrimi dhe dezinfektimi | 48,000 | 47,160 | 98 |
| 3 | Materiale zyre tonera dhe bojëra printer | 100,000 | 100,000 | 100 |
| 4 | Furnizime me materiale te tjera zyre  | 120,000 | 118,992 | 99 |
| 5 | Libra dhe Publikime profesionale  | 280,000 | 141,000 | 50 |
| 6 | Shpenzime për fletëpalosje, kartëvizita etj. | 120,000 | 107,619 | 89 |
| 7 | Shërbime dizenjimi  | 120,000 | 120,000 | 100 |
| 8 | Shërbime postare | 36,000 | 11,050 | 31 |
| 9 | Shërbime pastrimi  | 80,000 | 80,000 | 100 |
| 10 | Shpenzime printime dhe publikime | 120,000 | 109,216 | 91 |
| 11 | Shërbime te tjera  | 120,000 | 120,000 | 100 |
| 12 | Karburant dhe lubrifikant | 250,000 | 179,760 | 72 |
| 13 | Pjesë këmbimi goma dhe bateri  | 120,000 | 119,280 | 99 |
| 14 | Shpenzime për siguracionin e mjeteve te transportit  | 30,000 |  |  |
| 15 | Shpenzime te tjera transporti | 120,000 | 118,920 | 99 |
| 16 | Udhëtim e dieta brenda vendit | 484,000 | 224,820 | 46 |
| 17 | Udhëtim e dieta jashtë vendit | 150,000 | 84,234 | 56 |
| 18 | Bileta avioni | 100,000 | 81,000 | 81 |
| 19 | Shërbime për mirëmbajtje te objekteve ndërtimore | 120,000 | 120,000 | 100 |
| 20 | Shpenzime Mirëmbajtje pajisje zyre (faqe web) | 120,000 | 119,400 | 99 |
| 21 | Qiramarrje ambientesh për aktivitete | 440,000 | 194,439 | 44 |
| 22 | Qiramarrje mjetesh transporti | 100,000 | 60,000 | 60 |
| 23 | Qiramarrje pajisje autovizuale për aktivitete | 200,000 | 99,976 | 50 |
| 24 | Shpenzime përkthimi  | 92,000 | 78,000 | 85 |
| 25 | Shpenzime për tatim taksa  | 40,000 | 30,491 | 76 |
| 26 | Shpenzime të tjera materiale dhe shërbime operative të paparashikuara (Spot, etj.) | 1,870,000 | 1,680,000 | 89 |
|  | **Totali me kod 91401AD** | 5,500,000 | 4,263,487 | 80 |
|  | Kalim nga llogaria 602 i shumës 180,000 në llogarinë ekonomike 606 në zbatim të An nr. 19/2022 dhe VKM nr. 898, date 29.12.2022 pra, 5,500,000-180,000=5,320,000 | **5,320,000**  | **4,263,487** | **80** |

Realizimi i shpenzimeve operative (602) është në masën 80%, pasi aktiviteti i Qendrës ka patur në fokus promovimin dhe forcimin e marrëdhënieve institucionale si dhe zhvillimin e performancës. Gjatë kësaj periudhe është bërë i mundur realizimi i 3 spoteve në vlerën totale 1.680.000 lekë, materialet promocionale në vlerën 357.835 leke si dhe shpenzime të tjera operative në funksion të realizimit të aktiviteteve dhe fushatave sensibilizuese, si dhe në kuadër të rritjes së ndërgjegjësimit të komunitetit që do të mirëpresë të miturit pas përfundimit të periudhës së dënimit apo lirimit me kusht, me vlerën 2.225.651 lekë.

Fusha e veprimtarisë së Qendrës ka qenë e kufizuar deri në miratimin e **Vendimit nr. 655, datë 10.10.2022** për disa shtesa në vendimin nr. 149, datë 20.3.2019, të Këshillit të Ministrave, “Për krijimin, organizimin, funksionimin, karakteristikat e përdorimit e të aksesimit, të dhënat parësore e dytësore dhe dhënësin e informacionit të Sistemit të Integruar të të Dhënave të Drejtësisë Penale për të Mitur” dhe **Vendimit nr. 656, datë 10.10.2022** për disa shtesa dhe ndryshime në vendimin nr. 314, datë 15.5.2019, të Këshillit të Ministrave, “Për organizimin, funksionimin, si dhe përcaktimin e rregullimeve specifike lidhur me strukturën dhe organikën e Qendrës së Parandalimit të Krimeve të të Miturve dhe të Rinjve” në lidhje me funksionimin dhe organizimin e qendrës në arritjen e objektivave të planifikuara për realizim brenda vitit 2022.

**INVESTIMET**

Fondet për shpenzime kapitale në llogarinë ekonomike 231 për Qendrën e Parandalimit të Krimeve të të Miturve dhe të Rinjve janë me shkresë nr. 781/3 prot., datë 25.03.2022 përkatësisht:

* 610,000 lekë, kodi M140312, Blerje pajisje elektronike
* 390,000 lekë, kodi M140058, Blerje pajisje zyre

|  |  |  |  |  |
| --- | --- | --- | --- | --- |
| **Nr.** | **Emërtimi i investimeve**  | **Buxheti** | **Realizimi** | **%** |
| 01 | Blerje pajisje elektronike për QPKMR | 610,000 | 508,333 | 83 |
| 02 | Blerje pajisje zyre për QPKMR | 390,000 | 325,000 | 83 |

Duke ju falënderuar për vëmendjen!